b'\n_START_ARTICLE_\nVladimir (drama)\n_START_PARAGRAPH_\nVladimir (COBISS) je drama Matja\xc5\xbea Zupan\xc4\x8di\xc4\x8da, iz\xc5\xa1la je leta 1997 v Sodobnosti,  pri DZS leta 1999 v knjigi Vladimir/Ubijalci muh (COBISS) (zbirka Drzni znanilci sprememb), leta 2007 pa v zbirki Klasje. Premierno je bila uprizorjena leta 1999 v SNG Drama in prejela Veliko nagrado Tedna slovenske drame Kranj, naslednje leto pa \xc5\xa1e Grumovo nagrado.\n_START_SECTION_\nVsebina\n_START_PARAGRAPH_\nDrama je razdeljena na pet \xc4\x8dasovno lo\xc4\x8denih enot, ki \xc4\x8dasovno zajamejo obdobje nekaj tednov oziroma mesecev. Je realisti\xc4\x8dna drama, zaostrena s krutimi elementi stvarnosti.  Prostor dogajanja je stanovanje, prizori\xc5\xa1\xc4\x8de, ki je vsakdanje in obi\xc4\x8dajno, \xc4\x8das pa je sedanjost. Trije mladi, dva \xc5\xa1tudenta in en honorarni delavec, so sostanovalci v nekoliko zanemarjenem blokovskem stanovanju. Ale\xc5\xa1 in Ma\xc5\xa1a sta par, Miki je njun prijatelj, k njim pa se priseli \xc5\xa1e Vladimir, gospod srednjih let, ki spremeni njihova \xc5\xbeivljenja. S prikrito manipulacijo po\xc4\x8dasi prevzame glavno vlogo v njihovem gospodinjstvu, Ale\xc5\xa1a sprva fascinira, saj mu posodi denar, Mikija pa utesnjuje. Posredno povzro\xc4\x8di Ale\xc5\xa1evo ljubosumje zaradi Mikija, s katerim Ma\xc5\xa1a skupaj \xc5\xa1tudira in se veliko dru\xc5\xbei, nakar se Miki zaradi prepira odseli. Vladimir nato najame \xc5\xa1e drugo sobo v stanovanju in Ma\xc5\xa1o \xc4\x8dedalje bolj moti njegova stalna navzo\xc4\x8dnost in Ale\xc5\xa1evo navdu\xc5\xa1enje nad njim, kar se zajeda v njuno zvezo, zato zahteva, naj se Vladimir odseli. Miki Ale\xc5\xa1u sporo\xc4\x8di, da je bil Vladimir v zaporu, in Vladimir mu prizna, da je kot varnostnik pohabil nekega otroka. Nekega ve\xc4\x8dera se Ma\xc5\xa1a vrne domov nekoliko pijana in Vladimirja sprovocira, da ta fizi\xc4\x8dno obra\xc4\x8duna z njo. Vme\xc5\xa1a se Ale\xc5\xa1, ki ho\xc4\x8de kon\xc4\x8dno Vladimirja napoditi, drama pa se kon\xc4\x8da z neizogibnim obra\xc4\x8dunom.'